"Gabriel Resources n-a produs un gram de aur în toți acești 30 de ani, dar a produs milioane de dolari prin exerciții speculative", a declarat Cristian Pîrvulescu, pentru Știrile Pro TV. Politologul a analizat și reacțiile politicienilor de la București, după verdictul surprinzător dat de Curtea de Arbitraj Comercial Internațional de la Washington în procesul Roșia Montană.
Despre faptul că premierul Marcel Ciolacu, liderul PSD, a dat ca sigur în ultima lună că România va pierde procesul cu Gabriel Resources, când de fapt l-a câștigat, politologul a afirmat: "Deci ori cineva a vrut să-l inducă în eroare pe primul ministru, să-i facă o surpriză neplăcută, ori primul ministru a fost convins că se va întâmpla așa și a făcut declarații care au avut însă consecințe".
Acesta a mai susținut că nu e o victorie a României, ci a unei coaliții dintre o firmă românească de avocatură și o firmă elvețiană de avocatură. Echipa de avocați a fost angajată în 2016, când ministrul de Finanțe era Anca Dragu. Recent, Dragu, fostă senatoare USR, a fost numită guvernatoare a Băncii Naționale a Republicii Moldova.
"Deja prima decizie a fost luată, intrăm într-o altă etapă. Știm că acest caz, care are aproape 30 de ani, a început în 1998. A însemnat enorm de multă corupție acumulată, enorm de mulți politicieni care au fost implicați. Niciodată nu a fost deslușită toată această caracatiță. Am văzut noi generații de politicieni intervenind.
Dar până la urmă, declarațiile care au fost făcute la sfârșitul lunii ianuarie și începutul lunii februarie 2024, și anume că România va trebui să plătească, au dus la creșterea, la dublarea valorii acțiunii Gabriel Resources. Au trecut de la zero 0,45 € canadieni la 0,85, adică o dublare a valorii", a mai declarat Cristian Pîrvulescu, pentru Știrile Pro TV.
"Unii spun că e o explozie, nu știu dacă e o explozie, dar în orice caz, Gabriel Resources n-a produs un gram de aur în toți acești 30 de ani, dar a produs milioane de dolari prin exerciții speculative.
În spatele Gabriel Resources sunt patru mari companii care se ocupă de speculații, care investesc în domeniul acesta și care încearcă să tragă maximumul, nu neapărat din exploatarea minelor, cât mai ales din jocul pe bursă.
Din punct de vedere juridic, cei de la Gabriel Resources vor face toate eforturile juridice pentru a întoarce verdictul. Asta pentru că a fost cu majoritate, n-a fost cu unanimitate, dar va fi foarte dificil. Odată ce a fost dat, el este executoriu. Deci nu cred că se mai pot întâmpla foarte multe lucruri", a mai afirmat politologul, pentru Știrile Pro TV.
Politologul a interpretat apoi și reacțiile politicienilor de la Putere și din Opoziție, după verdictul surprinzător dat de Curtea de Arbitraj în procesul Roșia Montană.
"Din punct de vedere politic, deja vedem care sunt coordonatele. Va avea un rol în campania pentru prezidențiale, poate și pentru europene, dar în mai mică măsură. Și asta pentru că Ciolacu s-a expus făcând declarații și este deja atacat, în special de Drulă, care folosește foarte bine acest subiect și care a reușit să readucă în atenția publică jocul speculativ în jurul acțiunilor Roșia Montană.
Răspunsul domnului Ciolacu n-a fost unul foarte diplomatic. A fost destul de surprins și a reacționat cu violență, aș putea spune. Și asta nu face decât să-i creeze probleme suficiente. De asta mă întreb dacă nu cineva l-a indus în eroare pe primul ministru al României în încercarea de a-l scoate din cursa pentru prezidențiale, pentru că această discuție va avea un impact asupra candidaturii la prezidențiale.
PNL este mai mică măsură expus. E adevărat că PNL a încercat să își asume rolul pe care ministrul de Finanțe Boloș l-a avut, dar trebuie să fim rezonabili, câtă vreme echipa a fost angajată în 2016, vorbim despre contribuția multor miniștri de Finanțe care au susținut acest efort. Fără finanțarea susținerii juridice a cazului Roșia Montană n-am fi câștigat, iar una din strategiile pe care le-au folosit politicienii care voiau să nu câștigăm e da, să sufinanțeze echipa de avocați", a mai explicat politologul Cristian Pîrvulescu, pentru Știrile Pro TV.